钦定古今图书集成/明伦汇编/闺媛典/第001卷 > 《礼记》 > 《昏义》
## 钦定古今图书集成/明伦汇编/闺媛典/第001卷 > 《礼记》 > 《昏义》

古者，妇人先嫁三月，“祖庙未毁，教于公宫；祖庙既毁，
教于宗室。教以妇德、妇言、妇容、妇功、教成。祭之牲用
鱼，芼之以𬞟藻，所以成妇顺也。”

郑氏曰：“嫁女者，必就尊者教成之。教之者，女师也。祖庙，女所出之祖也。公君也。宗室，宗子之家也。妇德，贞顺也。妇言，辞令也。妇容，婉娩也。妇功，丝麻也。祭之，祭其所出之祖也。鱼、𬞟、藻，皆水物，阴类也。鱼为俎实，𬞟、藻为羹菜。祭无牲牢，告事耳，非正祭也。其齐盛用黍云，君使有司告之。宗子之家，若其祖庙已毁，则为坛而告焉。” 孔氏曰：“祖庙未毁，谓与君为骨肉亲。庙有四，高祖庙未毁，除，此欲嫁之女教于公宫也。祖庙既毁，谓与君四从以外同高祖之父以上，其庙既迁，是祖庙既毁，此女则教于大宗子之室，三月教之，其教已成，祭女所出祖庙，告以教成也。未教之前，先教四德，又祭而告，欲使嫁而为妇，奉遵此教” 而成和顺也。天子当言王宫，郑注知兼天子者。公宫谓公之宫，若天子公邑官家之宫耳，非谓诸侯公宫也。云“嫁女必就尊者教成之” 者，案《内则》女子十年不出，使姆教成之，明已前恒教，但嫁前三月特就公宫之教，欲尊之也。云“教之” 者，女师，即《周南》言告师氏，《昏礼》注云：“姆，妇人五十无子者” 也。云“女所出之祖” ，谓女父与君所分出之祖，或与君共高祖而分出。天子虽七庙，止自高祖以下，与诸侯同也。云“公，君也” 者，天子诸侯皆称君。云“宗室宗子之家” ，而不云大宗、小宗，则大宗、小宗之家悉得教之。与大宗近者，于大宗教之；与大宗远者，于小宗教之。此《记》谓君之同姓，若君之异姓，亦有大宗、小宗。其族人嫁女，各于其家也。祭其所出之祖者，此女出于君之高祖，则祭高祖庙；出于君之曾祖，则祭曾祖。以下皆然。女亲行祭，《诗》云“谁其尸之有齐？季女” 是也。祭君之庙，应用牲牢，今俎惟鱼也，不用正牲，则无稻粱，既以𬞟蘩为羹，则当有齐盛，而士祭特牲黍稷，故知此亦用黍也。公族教于宗室者，使有司告之。若卿大夫以下，则女主之宗子掌其礼也。为坛而告者，谓与宗子或同曾祖。假令宗子为士，只有父祖庙，曾祖、高祖无庙，则为坛于宗子之家而告焉。此注或有作“𫮃” 者，误也。盖《祭法》，适士一庙一坛，则曾祖为坛也。大夫三庙二坛，则高祖及高祖之父为坛，惟宗子为中士。下士但有一庙无坛，则为𫮃而告之耳。严陵方氏曰：“鱼之为物，柔巽隐伏，上下随阳。《易》言‘贯鱼以宫人宠，无不利’，亦以之比妇人，其牲用之，固所宜矣。” 马氏曰：“妇人以顺为本，故先教之以德。德，本也，言文也。容者，又其文之动也；功者又其德之馀事也。四者备则祭之以告其成也。”